CELEX: 32004R1540
Language: sl
Date: 2004-08-27 00:00:00
Title: Uredba Komisije (ES) št. 1540/2004 z dne 27. avgusta 2004 o odstopanju od Uredbe Sveta (ES) št. 1782/2003 o začetku obdobja za določena plačila

28.8.2004   
            
            
               SL
            
            
               Uradni list Evropske unije
            
            
               L 279/11
            
         
      UREDBA KOMISIJE (ES) št. 1540/2004
   z dne 27. avgusta 2004
   o odstopanju od Uredbe Sveta (ES) št. 1782/2003 o začetku obdobja za določena plačila
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 1782/2003 z dne 29. septembra 2003 o določitvi skupnih pravil za neposredne podpore v okviru skupne kmetijske politike, o določitvi nekaterih podpornih ureditev v korist kmetovalcev ter o spremembi Uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001 (1), in zlasti člena 145 (q) Uredbe,
   ob upoštevanju naslednjega:
   
               (1)
            
            
               V skladu s členoma 95 in 96 Uredbe (ES) št. 1782/2003 so proizvajalci mleka od leta 2004 upravičeni do premije za mlečne izdelke in do dodatnih plačil. Na podlagi člena 28(2) te uredbe se izplačilo omenjenih premij in plačil izvrši enkrat letno v času obdobja, ki se začne 1. decembra in zaključi 30. junija v naslednjem proračunskem letu.
            
         
               (2)
            
            
               Trg z mlekom je nedavno utrpel znatno znižanje cen mleka, kar je povzročilo destabilizacijo razmer proizvajalcev in nevarnost poslabšanja njihovega finančnega položaja. V teh razmerah je več držav članic zahtevalo, da Komisija sprejme nujne ukrepe za premostitev teh težav. Predčasnost obdobja za izplačilo zgoraj omenjenih premij in plačil v tem primeru predstavlja ustrezen ukrep, vendar ga zaradi proračunskih razlogov ne bo mogoče izvršiti pred 16. oktobrom 2004.
            
         
               (3)
            
            
               Pod temi pogoji je za leto 2004 treba prilagoditi obdobje plačil iz člena 28(2) Uredbe (ES) št. 1782/2003.
            
         
               (4)
            
            
               Da bi se proizvajalcem mleka zagotovilo boljše vodenje njihovih finančnih razmer, je treba omogočiti takojšnjo veljavnost te uredbe zlasti za plačila, ki bodo izvedena po navedenem datumu.
            
         
               (5)
            
            
               Ukrepi, predvideni s to uredbo, so v skladu z mnenjem Upravljalnega odbora za neposredna plačila –
            
         SPREJELA NASLEDNJO UREDBO:
   Člen 1
   Z odstopanjem od člena 28(2) Uredbe (ES) št. 1782/2003 je za leto 2004 kot začetek obdobja plačil premij za mlečne izdelke in dodatnih plačil na podlagi naslova IV poglavja 7 Uredbe (ES) št. 1782/2003 določen 16. oktober.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 27. avgusta 2004
      
         
            Za Komisijo
         
         Franz FISCHLER
         
         
            Član Komisije
         
      
   
   
      (1)  UL L 270, 21.10.2003, str. 1. Uredba, kakor je bila nazadnje spremenjena z Uredbo (ES) št. 864/2004 (UL L 161, 30.4.2004, str. 48).